2009 m. Abu Dabio Grand Prix
2009 m. Abu Dabio Grand Prix buvo paskutinės 17-osios FIA organizuojamo Formulės 1 2009 m. sezono lenktynės. Jos vyko naujoje Yas Island trasoje Jungtiniuose Arabų Emiratuose spalio 30 - lapkričio 1 dienomis. Šios lenktynės tapo pirmosiomis Formulėje 1, kurios prasidėjo dieną, o baigėsi saulei nusileidus. Tai buvo antros lenktynės sezone, kurios, kartu su Bahreino GP, vyko vakarų Azijoje. Šios lenktynės nebuvo lemiamos - šių metų čempionai jau išaiškėjo Brazilijos GP. Čempionais tapo Jensonas Buttonas ir Brawn GP. Komandinėje įskaitoje antrą vietą taip pat užsitikrino Red Bull. Dėl trečios vietos aršiai kovojo McLaren ir Ferrari. Asmeninėje įskaitoje dėl antros vietos kovojo Rubensas Barrichello ir Sebastianas Vettelis. Šiose lenktynėse, kaip ir Brazilijoje, Toyota ekipoje vėl nebuvo Timo Glocko, kuris gydėsi Japonijos GP kvalifikacijoje patirtą traumą. Antrose lenktynėse iš eilės vokietį pakeitė japonas Kamui Kobayashi ir užėmė 6 vietą.